Спынімся менавіта не моўнай арганізацыі замоваў. Вядома, што ў народнай культуры слова мае вялізнае значэнне. Гэта не проста цэтлік, які навешваецца на нейкі прадмет. Дзякуючы сваёй бінарнай – двайной – структуры яно з’яўляецца тым звяном, што звязвае паміж сабой матэрыяльны, прадметны і духоўны бакі свету. Нашы продкі верылі, што, дзякуючы гэтаму, слова валодае магічнай функцыяй і яго можна выкарыстоўваць для свядомага ўздзеяння на навакольны свет. І на матэрыяле замоваў гэта асабліва бачна.